ข้อบัญญัติกรุงเทพมหานคร เรื่อง การให้เงินค่าครองชีพชั่วคราวแก่ลูกจ้างกรุงเทพมหานคร พ.ศ. 2559
ข้อบัญญัติกรุงเทพมหานคร
ข้อบัญญัติกรุงเทพมหานคร
เรื่อง
การให้เงินค่าครองชีพชั่วคราวแก่ลูกจ้างกรุงเทพมหานคร
พ.ศ. ๒๕๕๙[๑]
 

โดยที่เป็นการสมควรตราข้อบัญญัติกรุงเทพมหานครว่าด้วยการให้เงินค่าครองชีพชั่วคราวแก่ลูกจ้างกรุงเทพมหานคร

อาศัยอำนาจตามมาตรา
๖๘ วรรคสามแห่งพระราชบัญญัติระเบียบข้าราชการกรุงเทพมหานครและบุคลากรกรุงเทพมหานคร
พ.ศ. ๒๕๕๔ และมาตรา ๙๗ แห่งพระราชบัญญัติระเบียบบริหารราชการกรุงเทพมหานคร พ.ศ.
๒๕๒๘ กรุงเทพมหานครโดยความเห็นชอบของสภากรุงเทพมหานคร จึงตราข้อบัญญัติกรุงเทพมหานครขึ้นไว้
ดังต่อไปนี้

ข้อ
๑ ข้อบัญญัติกรุงเทพมหานครนี้
เรียกว่า ข้อบัญญัติกรุงเทพมหานคร เรื่อง
การให้เงินค่าครองชีพชั่วคราวแก่ลูกจ้างกรุงเทพมหานคร พ.ศ. ๒๕๕๙

ข้อ ๒ ข้อบัญญัติกรุงเทพมหานครนี้
ให้ใช้บังคับตั้งแต่วันที่ ๑ ตุลาคม ๒๕๕๗ เป็นต้นไป

ข้อ
๓ บรรดาข้อบัญญัติ เทศบัญญัติ กฎ
ข้อบังคับ ระเบียบ หรือคำสั่งอื่นใดซึ่งขัดหรือแย้งในส่วนที่ข้อบัญญัติกรุงเทพมหานครนี้ได้ตราไว้แล้ว
ให้ใช้ข้อบัญญัติกรุงเทพมหานครนี้แทน

ข้อ
๔ ในข้อบัญญัติกรุงเทพมหานครนี้
เงินค่าครองชีพชั่วคราว หมายความว่า
เงินที่กรุงเทพมหานครเบิกจ่ายให้แก่ลูกจ้างกรุงเทพมหานครเพื่อเป็นการช่วยเหลือค่าครองชีพเป็นการชั่วคราว
หน่วยงาน หมายความว่า
หน่วยงานตามกฎหมายว่าด้วยระเบียบบริหารราชการกรุงเทพมหานครและส่วนราชการตามประกาศกรุงเทพมหานครว่าด้วยการแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ที่ไม่ต่ำกว่าระดับกอง
ลูกจ้างกรุงเทพมหานคร หมายความว่า
ลูกจ้างประจำและลูกจ้างชั่วคราวของกรุงเทพมหานครตามกฎหมายว่าด้วยระเบียบข้าราชการกรุงเทพมหานครและบุคลากรกรุงเทพมหานคร

ข้อ
๕ ให้ลูกจ้างกรุงเทพมหานครได้รับเงินค่าครองชีพชั่วคราวตามระเบียบ
หลักเกณฑ์ที่กระทรวงการคลังกำหนด
การเบิกจ่ายเงินตามวรรคแรกให้เป็นไปตามข้อกำหนด
ระเบียบ หลักเกณฑ์ วิธีการ เงื่อนไขที่ผู้ว่าราชการกรุงเทพมหานครกำหนด

ข้อ
๖ การเบิกจ่ายเงินตามข้อบัญญัติกรุงเทพมหานครนี้
ให้หน่วยงานเบิกจ่ายจากเงินงบประมาณรายจ่ายประจำปีหรือเงินอื่นใดของกรุงเทพมหานคร ทั้งนี้ ให้ถือปฏิบัติให้เป็นไปตามระเบียบคำสั่งของทางราชการ
กรณีลูกจ้างกรุงเทพมหานครปฏิบัติงานไม่เต็มเดือน
หรือมีเหตุอื่นใดซึ่งไม่อาจเบิกจ่ายเงินดังกล่าวให้เต็มเดือนได้
ให้คำนวณตามสัดส่วน กรณีมีเศษสตางค์ให้ปัดทิ้ง

ข้อ
๗ ให้ผู้ว่าราชการกรุงเทพมหานครรักษาการตามข้อบัญญัติกรุงเทพมหานครนี้
และให้มีอำนาจออกข้อบังคับ ระเบียบ คำสั่ง
เพื่อปฏิบัติการให้เป็นไปตามข้อบัญญัติกรุงเทพมหานครนี้

ข้อ
๘ กรณีที่ลูกจ้างกรุงเทพมหานครได้รับเงินค่าครองชีพชั่วคราวอยู่ก่อนวันที่ข้อบัญญัติกรุงเทพมหานครนี้ใช้บังคับ
เมื่อรวมเงินเดือนแล้วสูงกว่าระเบียบกระทรวงการคลังว่าด้วยการเบิกจ่ายเงินเพิ่มการครองชีพชั่วคราวของข้าราชการและลูกจ้างประจำของส่วนราชการ
(ฉบับที่ ๖) พ.ศ. ๒๕๕๘
ให้ยังคงได้รับเงินค่าครองชีพชั่วคราวในอัตราที่ได้รับตามสิทธิที่มีอยู่เดิม


ประกาศ ณ วันที่ ๑๖
กุมภาพันธ์ พ.ศ. ๒๕๕๙
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร





ปริยานุช/จัดทำ
๒๓ มีนาคม ๒๕๕๙

วิศนี/ตรวจ
๓๐ มีนาคม ๒๕๕๙




























[๑] ราชกิจจานุเบกษา
เล่ม ๑๓๓/ตอนพิเศษ ๖๒ ง/หน้า ๕๔/๑๕ มีนาคม ๒๕๕๙